El Club d’Handbol Burjassot organitza una Jornada d’iniciació a aquest esport
2025-07-24

El Club Handbol Asvian Asesores Burjassot comença la pretemporada i ho fa celebrant un torneig per a totes les edats que tindrà lloc, dissabte que ve 23 de setembre, a partir de les 10 h, en el Poliesportiu Municipal del municipi. Serà allí on es donaran cita equips de diferents punts de la Comunitat Valenciana per a preparar l’inici de temporada, amb partits de totes les categories.

A més, i paral·lelament, el club burjassoter ha programat una jornada d’iniciació a l’handbol orientada a xiquets i xiquetes de 8 a 12 anys (3r, 4t, 5é i 6é de primària). Una jornada gratuïta amb la qual, de 9.30 h a 13 h i també en el Poliesportiu, els xiquets i xiquetes que vulguen acostar-se a aquest esport podran fer-lo, acompanyats de monitors i entrenadors titulats del club i passant un matí divertit, amb jocs i partits.

El Club Handbol Burjassot va ser fundat en 2013 i compta amb equips de totes les categories, tant en la modalitat masculina com en la femenina, incloent-hi equips de base, un equip sènior masculí de 1a divisió autonòmica, i un equip sènior femení que milita en la 1a divisió nacional.